Ured Visokog predstavnika poziva na usvajanje državnog budžeta 17/5/02 - 2002-05-17
Donald Hayes upozorio u Banjoj Luci da bi BiH mogla izgubiti 100 miliona konvertibilnih maraka, ako do ponedjeljka ne usvoji državni bu
Ukoliko Bosna i Hercegovina ne usvoji državni budžet i zakon o sukcesiji do ponedjeljka, suočiće se sa ozbiljnim finansijskim problemima. Izjavio je ovo danas u Banjaluci, nakon sastanka sa predsjednikom Republike Srpske, Mirkom Šarovićem, prvi zamjenik visokog predstavnika Donald Hayes, precizirajući da to, posebno, očekuju predstavnici međunarodnih finansijskih institucija. Preko stotinu miliona maraka u stalnim aranžmanima i zajmovima Svjetske bake i Međunarodnog monetarnog fonda kompletno zavise od usvajanja ova dva zakona, naglasio je Hayes. On je saopštio da ukoliko ne dođe do sporazuma o ovim pitanjima, to će biti rezultat neuspjeha svih strana u pregovorima, a Visoki predstavnik će razmotriti koje sve opcije za razrješenje situacije, stoje pred njim. Predsjednik Republike Srpske, Mirko Šarović je, s tim u vezi izrazio očekivanja da će državni budžet tokom predstojećeg vikenda, ipak, biti usvojen. Ambasador Hejz je danas zatražio i ozbiljnu istragu, o prikrivanju više od 120 tona eksploziva i municije u Mostaru. Postoje indikacije da je ovo naoružanje bilo upakovano i spremljeno kao pošiljka za otpremu na neko drugo mjesto«, istakao je Hejz naglasivši da će i predstavnici međunarodne zajednice nastaviti da rade, zajedno sa lokalnim vlastima, kako bi se, pouzdano, utvrdilo ko stoji iza ovog slučaja. Detaljnu istragu je zatražio i Mirko Šarović, s obzirom da, kako je istakao, postoji vjerovatnoća da su u ovu aferu upleteni i pojedini visoki zvaničnici. Očito da je ovo najozbiljniji i najgrublji prekršaj, Daytonskog, mirovnog, sporazuma i da on zaslužuje, apsolutno, i pažnju i istragu do kraja. Predsjednik Republike Srpske, Mirko Šarović je, takođe, istakao da je jedna od tema današnjih razgovora bila i primjena imovinskih zakona, najavivši da će, do kraja godine, u ovom entitetu, biti realizovano više od 50 odsto imovinskih zahtjeva, čime bi se Republika Srpska, u ovom segmentu, izjednačila sa Federacijom. Za Glas Amerike iz Banjaluke,Dragan Stegić.